**PREVÁDZKOVÝ PORIADOK MULTIFUNKČNÉHO IHRISKA**

pri Základnej škole s materskou školou, Školská 3, Šúrovce

(prevádzkovateľ multifunkčného ihriska)

V Šúrovciach 16.10. 2023

Ing. Lenka Hanáková

riaditeľka školy

Schválený pedagogickou radou dňa 17.10. 2023

**Prevádzkový poriadok** sa vydáva za účelom jednotných podmienok pre prevádzkovanie viacúčelového ihriska. Prevádzku riadi a za areál zodpovedá Základná škola s materskou školou, Školská 3, Šúrovce, v zastúpení riaditeľky školy Ing. Lenky Hanákovej. Vlastníkom multifunkčného ihriska je Obec Šúrovce.

V dopoludňajších a popoludňajších hodinách za poriadok na ihrisku zodpovedajú vyučujúci telesnej výchovy alebo iní zamestnanci školy, ktorí sú so žiakmi na ihrisku, ktorí zároveň zodpovedajú aj za stav celého objektu po ukončení vyučovacej hodiny resp. inej činnosti.

Vstup na ihrisko majú povolení len žiaci a zamestnanci ZŠ s MŠ, Školská 3, Šúrovce. Zdržiavať sa na ihrisku môžu žiaci len v rámci vyučovacích hodín, prestávok, ŠKD, krúžkov školy, akcií školy. Vstup žiakov na ihrisko je možný len pod dozorom pedagógov.

Multifunkčné ihrisko poskytuje široké možnosti pre rôzne športové aktivity: malý futbal, nohejbal, volejbal, basketbal, vybíjaná, hádzaná, tenis.

**Užívateľ je povinný:**

* oboznámiť sa s prevádzkovým poriadkom ešte pred vstupom na ihrisko
* riadiť sa prevádzkovým poriadkom
* správať sa tak, aby jeho konaním alebo nekonaním nedošlo k ujme na zdraví, zraneniu alebo poškodeniu majetku
* bezodkladne prevádzkovateľovi nahlásiť škody na ihrisku
* vchádzať a vychádzať na hraciu plochu výlučne cez vstupy na to určené
* pri vstupe a hrách na ihrisku môžu hráči používať iba obuv s vhodnou podrážkou
* v priestoroch a jeho okolí udržiavať čistotu a poriadok
* bezodkladne odstrániť prípadné znečistenie plochy ihriska a jeho okolia
* dodržiavať zásady slušného správania a zamedziť neprimeranému hluku.

Ohraničenie hracej plochy (mantinelmi a sieťami) je dimenzované na udržanie lopty/loptičky na hracej ploche a tým zvýšeniu komfortu a pôžitku z hry. Siete a mantinely však nedokážu odolávať priamym – nekontrolovaným až úmyselným nárazom hráčov a lopty, šplhaniu, násilnému vracaniu lopty do hry, ťahaniu, či nadmernému zaťaženiu za nepriaznivých poveternostných podmienok a pod. Siete sa neprepínajú, skracuje sa tým ich životnosť.

**Je prísne zakázané:**

* používanie nevhodnej obuvi – kopačiek s kovovými hrotmi, obuvi s klincami (tretry), topánok na akýchkoľvek podpätkoch a podobne, ktoré by mohli spôsobiť poškodenie povrchu ihriska
* používanie otvoreného ohňa, omamných látok a fajčenie
* po ihrisku sa pohybovať na bicykloch, kolieskových korčuliach a pod.
* vstupovať na hraciu plochu s nápojmi či potravinami
* používať sklenené fľaše a nádoby
* prinášať do areálu pyrotechniku, strelivo, zbrane, horľavé látky a chemikálie
* preliezať alebo preskakovať mantinely a podliezať siete na bránkach či na mantineloch
* liezť na ochranné siete, futbalové bránky, konštrukcie basketbalových košov alebo akákoľvek manipulácia s nimi
* vyhadzovať alebo lepiť žuvačky
* vodiť psov a zvieratá do areálu ihriska

Správca areálu má právo kontrolovať obuv, dodržiavanie pokynov pre prevádzku a následne stav hracej plochy a celého areálu. Robí záznamy o vykonaných obhliadkach, každej údržbe, nevhodnom využívaní, prípadnom poškodení a vyvodí dôsledky.

Údržbu multifunkčného ihriska bude vykonávať Základná škola s materskou školou, Školská 3, Šúrovce.

Riaditeľka školy bude bezodkladne informovať starostku obce o vzniknutých škodách na majetku obce i akomkoľvek pohybe osôb po areáli školy mimo prevádzkového času multifunkčného ihriska.

Riaditeľka bude spolupracovať so starostkou obce pri dodržiavaní verejného poriadku v areáli školy v ktorom sa nachádza multifunkčné ihrisko.

**Prevádzkový čas ihriska:**

september – jún

* pondelok – piatok od 7.30 do 16.30

**O 16,30 h (počas pracovných dní) sa brána školy uzamyká, a akýkoľvek ďalší pohyb osôb po tomto čase v areáli školy sa považuje za neoprávnený. Neoprávnené vnikanie do areálu školy a svojvoľný pohyb v areáli školy mimo času prevádzky multifunkčného ihriska je zakázaný.**

**Dôležité telefónne čísla:**

Kontakt: 0905 758 894

* tiesňová linka 112
* záchranná zdravotná služba 155
* hasiči 150
* polícia 158